b"\n_START_ARTICLE_\nDomenico Cimarosa\n_START_SECTION_\n\xc5\xbdivljenje\n_START_PARAGRAPH_\nCimarosa je bil otrok revnih star\xc5\xa1ev, ki pa so \xc5\xbeeleli sinu omogo\xc4\x8diti dobro izobrazbo. Ko se je dru\xc5\xbeina priselila v Neapelj, so ga poslali v brezpla\xc4\x8dno \xc5\xa1olo enega mestnih samostanov. Padre Polcano, organist tega samostana, je bil navdu\xc5\xa1en nad otrokovo nadarjenostjo in ga je pou\xc4\x8deval o glasbi in knji\xc5\xbeevnosti. Kmalu je prejel \xc5\xa1tipendijo glasbene \xc5\xa1ole Santa Maria di Loreto, kjer je ostal 11 let, njegovi mentorji pa so bili Niccola Piccinni, Antonio Maria Gaspare Sacchini in drugi._NEWLINE_S triindvajsetimi leti je Cimarosa za\xc4\x8del kariero kot skladatelj komi\xc4\x8dne opere (opera buffa), z delom Le Stravaganze del Conte, ki je bilo izvedeno v gledali\xc5\xa1\xc4\x8du Teatro del Fiorentini v Neaplju leta 1772. Opera je do\xc5\xbeivela uspeh, kmalu zatem je nastala Le Pazzie di Stelladaura e di Zoroastro, ki je utrdila Cimarosov ugled v Italiji. Leta 1774 je bil povabljen v Rim, kjer je napisal \xc5\xa1e eno komi\xc4\x8dno opero, imenovano Italijan v Londonu (L'Italiana in Londra)._NEWLINE_Naslednjih 13 let je \xc5\xbeivel v Rimu in delno v Neaplju, med letoma 1784 in 1787 pa v Firencah. Leta 1788 je na povabilo kraljice Katarine II. od\xc5\xa1el v Sankt Peterburg, kjer je na dvoru pre\xc5\xbeivel 4 leta in ustvaril \xc5\xa1tevilna glasbena dela, ve\xc4\x8dinoma prilo\xc5\xbenostne narave. Leta 1792 je na povabilo cesarja Leopolda II. od\xc5\xa1el na Dunaj, kjer je skomponiral svoje najslavnej\xc5\xa1e delo, Il Matrimonio segreto (slov. Tajni zakon). Leta 1793 se je vrnil v Neapelj, kjer pa je bil \xc5\xbertev intrig in \xc5\xa1kodo\xc5\xbeelja svojih stanovskih kolegov, med njimi tudi svojega starega rivala Giovannija Paisielle. Med francosko okupacijo Neaplja se je Cimarosa priklju\xc4\x8dil liberalni stranki in bil po vrnitvi Bourbonov, tako kot njegovi ostali politi\xc4\x8dni prijatelji, obsojen na smrt. Zaradi intervencije vplivnih obo\xc5\xbeevalcev njegove glasbe je bila njegova obsodba spremenjena v izgnanstvo. Zapustil je Neapelj z namenom, da se vrne v Sankt Peterburg, vendar ga je izdalo zdravje. Po hudi bolezni je umrl v Benetkah."